SHBA: Shqetësim për mbylljen e qeverisë 
Ligjvënësit kanë afat deri të premten në mesnatë për të arritur një marrëveshje për buxhetin
Kongresi ka vetëm pak ditë në dispozicion për të arritur një marrëveshje për buxhetin e 2017. Në se ligjvënësit nuk bien dakort deri në mesnatën e 28 prillit, qeveria do të mbyllet. Debati lidhur me përparësitë legjislative vjen ndërsa presidenti Donald Trump shënon 100 ditët e para në detyrë. Ligjvënësit kanë vetëm katër ditë për të vendosur për buxhetin prej miliarda dollarësh. Por presidenti është optimist. Pasiguritë e minutës së fundit nuk janë diçka e re. Kongresi nuk mundi të arrinte një marrëveshje në vitin 2013 duke detyruar mbylljen e qeverisë për 16 ditë. Edhe parqet kombëtare u mbyllën. Por këtë herë, afati i buxhetit është vetëm një ditë para një date të rëndësishme: dita e 100 e Presidentit Trump në detyrë. Shtëpia e Bardhë po thekson arritjet që premtoi kandidati Trump. Presidenti Trump e sheh betejën e buxhetit si një mundësi për të përmbushur një nga premtimet më të mëdha të fushatës... financimin e murit prej 3 mijë e 200 kilometrash në kufi me Meksikën. Por me një kosto prej miliarda dollarësh, muri në kufi do të ishte një pikë e vështirë për republikanët në negociata – dhe një mundësi kritikash nga demokratët e opozitës. Askush nuk është i sigurtë në se financimi për murin do të jetë i panegociueshëm për presidentin Trump – apo thjesht një hap i parë drejt një kompromisi për më shumë financimeve për imigracionin. Përpara negociatave, Shtëpia e Bardhë ishte e kujdesshme të hënën në deklaratat e saj... Por kujtimet e përpjekjeve të dështuara për kujdesin shëndetësor janë ende të freskëta për republikanët, duke krijuar më shumë presion brenda partisë. Ndërsa e pret reforma e taksave dhe rikthimi i ligjit të kujdesit shëndetësor në Kongres, beteja për buxhetin, është një betejë që presidenti Trump do të duhet ta fitojë.